PMIndiaData/PMIndiaSum huggingface dataset:
पंतप्रधानांनी नागरी सेवा दिनानिमित्त पंतप्रधानांचे अधिकाऱ्यांना संबोधन

पंतप्रधान नरेंद्र मोदी यांनी 11 व्या नागरी सेवा दिनानिमित्त अधिकाऱ्यांना संबोधित केले तसेच पुरस्कारही प्रदान केले. नागरी सेवा दिन हा पुन:समर्पणाचा दिन असल्याचे पंतप्रधानांनी सांगितले. नागरी सेवेतल्या अधिकाऱ्यांना आपली क्षमता, शक्ती, आव्हाने आणि कर्तव्य यांची उत्तम जाण असल्याचे ते म्हणाले. दोन दशकांपूर्वी असलेल्या परिस्थितीपेक्षा आजची परिस्थिती वेगळी असून, आगामी काही वर्षात यात आणखी फरक पडेल, असे पंतप्रधानांनी सांगितले. याबाबत सविस्तर बोलतांना पंतप्रधान म्हणाले की, यापूर्वी सरकारच वस्तू आणि सेवा प्रदाता होता, त्यामुळे आपल्यातील त्रुटींकडे दुर्लक्ष करण्यासाठी खूप वाव होता. पण आता सरकारपेक्षा, खाजगी क्षेत्र अधिक चांगली सेवा पुरवतात याचे आकलन लोकांना होत आहे. अनेक क्षेत्रात आता पर्याय उपलब्ध असल्याने, सरकारी अधिकाऱ्यांची जबाबदारी अधिक वाढली आहे. मात्र ही वाढ कामाच्या व्याप्तीच्या बाबत नसून, आव्हानांच्या संदर्भात असल्याचे पंतप्रधानांनी सांगितले. दर्जेदार बदल घडवून आणणाऱ्या स्पर्धेचे महत्व पंतप्रधानांनी अधोरेखित केले. नियामकाऐवजी सेवा पुरवणारा ह्या सरकारच्या दृष्टीकोनात जेवढ्या लवकर फरक पडेल, तेंव्हाच हे स्पर्धात्मक आव्हान संधीत परिवर्तीत होईल, असे ते म्हणाले. कृतीच्या क्षेत्रात सरकारची अनुपस्थिती दुर्लक्ष करण्याजोगी असू शकते पण कृतीच्या क्षेत्रातील सरकारी उपस्थिती हे ओझं होता कामा नये असे त्यांनी सांगितले. नागरी सेवेतील अधिकाऱ्यांनी अशी व्यवस्था निर्माण करण्यासाठी झटले पाहिजे असे पंतप्रधान म्हणाले. नागरी सेवा दिनानिमित्त दिल्या जाणाऱ्या पुरस्कारात गेल्या वर्षीच्या 100 पुरस्कारांपासून यंदाच्या 500 पुरस्कारांपर्यंत झालेल्या वाढीची नोंद घेतांना पंतप्रधान म्हणाले की, दर्जा सुधारण्यावर लक्ष केंद्रीत करायला हवे आणि अव्वल दर्जा ही सवय व्हायला हवी. वरिष्ठ अधिकाऱ्यांनी त्यांचा अनुभव हा तरुण अधिकाऱ्यांना जाचक होणार नाही याकडे लक्ष द्यावे असे आवाहन पंतप्रधानांनी केले. अनामिकता हे नागरी सेवांचे सर्वात मोठे बलस्थान असल्याचे ते म्हणाले. सोशल मिडिया आणि मोबाईल हे सरकारी योजना आणि फायदे यांच्याशी लोकांना जोडणारे असले तरी त्यांचा वापर शक्ती कमी करणारा ठरु नये याकडे पंतप्रधानांनी लक्ष वेधले. “सुधारणा, कृती आणि बदल” या संदर्भात बोलताना पंतप्रधान म्हणाले की, सुधारणांसाठी राजकीय इच्छाशक्तीची गरज असते पण या सूत्रातील कृतीचा भाग नागरी सेवेतील अधिकाऱ्यांकडून यायला हवा तर बदल हा जनतेच्या सहभागामुळे शक्य होतो. घेतलेला प्रत्येक निर्णय हा राष्ट्रीय हित मनात ठेवूनच घ्यायला हवा असे नागरी सेवेतील अधिकाऱ्यांनी सुनिश्चित केले पाहिजे. आणि कुठलाही निर्णय घेताना हाच कस लावला पाहिजे असे पंतप्रधानांनी सांगितले. 2022 मध्ये स्वातंत्र्य प्राप्तीला 75 वर्षे पूर्ण होतील याची आठवण करुन देताना, स्वातंत्र्य सैनिकांची स्वप्न पूर्ण करण्यासाठी नागरी सेवेतील अधिकाऱ्यांनी प्रेरकाची भूमिका बजावावी असे आवाहन पंतप्रधानांनी केले.
जम्मू-काश्मिरमधल्या युवा आणि मुलांनी घेतली पंतप्रधानांची भेट

पंतप्रधान नरेंद्र मोदी यांनी आज जम्मू-काश्मिरमधल्या 100 हून अधिक युवा आणि मुलांची भेट घेतली. “वतन को जानो” या उपक्रमांतर्गंत ही मुले सध्या देशाच्या विविध भागांना भेट देत आहेत. यावेळी त्यांनी पंतप्रधान मोदी यांना जम्मू-काश्मिरमधील पायाभूत विकास, राज्यातील खेळांसाठी सुविधा, शिक्षण आणि रोजगाराच्या संधी तसेच पंतप्रधानांच्या कामाच्या शिरस्त्याबद्दल प्रश्न विचारले. या मुलांशी संवाद साधतांना पंतप्रधानांनी जम्मू-काश्मिरमधील पायाभूत सुविधा आणि जोडणी यासाठी केंद्र सरकारने हाती घेतलेल्या उपक्रमांची माहिती दिली. खेळ आणि लोकांमधील खिलाडू वृत्ती यांच्या महत्‍वावर पंतप्रधानांनी भर दिला. परिश्रम करणे हे कधीच थकव्याचे कारण होऊ शकत नाही. हातातील काम पूर्ण केल्यानंतर मिळणारे जे समाधान असते, ते कुठल्याही थकव्यापेक्षा मोठेच असते असे पंतप्रधान म्हणाले. पंतप्रधान कार्यालयातील राज्यमंत्री डॉ. जितेंद्र सिंग यावेळी उपस्थित होते.
भारत आणि कुवेत यांच्यात घर कामगारांच्या भर्तीबाबतच्या सामंजस्य कराराला मंत्रिमंडळाची मान्यता

भारत आणि कुवेत यांच्यात घर कामगारांच्या भर्तीबाबतच्या सामंजस्य करारावर स्वाक्षऱ्या करण्याला केंद्रीय मंत्रिमंडळाने मान्यता दिली आहे. तपशील: या सामंजस्य करारा द्वारे,घर कामगारांसंदर्भात सहकार्यविषयक सुनियोजित आराखडा मिळणार असून कुवेत मधे काम करणाऱ्या भारतीय महिला कामगारांसह घर कामगारांना मजबूत सुरक्षितता प्राप्त होणार आहे.हा करार पाच वर्षासाठी असून त्यानंतर त्याचे आपोआप नुतनीकरण होण्याची तरतूद यात आहे. अंमलबजावणी धोरण : या सामंजस्य कराराच्या अंमलबजावणीसाठी संयुक्त समिती स्थापन करण्यात येणार आहे. परिणाम : घर कामगार विषयक बाबीत,दोनही देशातल्या द्विपक्षीय सहकार्याला या करारामुळे प्रोत्साहन मिळणार आहे. लाभार्थी : कुवेतमधे सुमारे 3,00,000 भारतीय घर कामगार काम करत असून यात 90, 000 महिलांचा समावेश आहे.
भारतीय माहिती सेवा संवर्गाच्या आढाव्याला केंद्रीय मंत्रिमंडळाची मंजूरी

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने भारतीय माहिती सेवेतील अ गटाच्या फेररचनेला मंजूरी दिली. अन्य स्तरावरील कपात जुळवून घेत दोन सर्वोच्च पदे, उच्च प्रशासकीय श्रेणीतील पाच पदे आणि वरिष्ठ प्रशासकीय श्रेणी स्तरावरील 19 पदांचा समावेश या फेररचनेत असेल. भारतीय माहिती सेवा संवर्गातील सध्याच्या समस्या दूर करुन या सेवेतील अधिकाऱ्यांच्या कारर्कीर्दीत यामुळे सुधारणा अपेक्षित आहे. या आढाव्यामुळे केंद्र सरकारच्या प्रसार माध्यम आणि संवादविषयक कार्यक्रमांचे अधिक चांगले निकाल अपेक्षित आहेत.
पंतप्रधानांचा आगामी श्रीलंका दौरा

पंतप्रधान नरेंद्र मोदी 11 आणि 12 मे 2017 ला श्रीलंका दौऱ्यावर जाणार आहेत. फेसबुक अकाऊंट पोस्टमध्ये पंतप्रधानांनी सांगितले की, “आज 11 मे पासून मी दोन दिवसांच्या श्रीलंका दौऱ्यावर जाणार आहे. दोन वर्षांमधील हा माझा दुसरा द्विपक्षीय दौरा असेल जो आमच्या सखोल संबंधांचे द्योतक आहे. माझ्या दौऱ्यादरम्यान मी 12 मे ला कोलंबो इथे होणाऱ्या आंतरराष्ट्रीय वेसक दिन समारोहात सहभागी होणार आहे, जिथे मी प्रमुख बुद्धिस्ट आध्यात्मिक नेते, तज्ञ आणि ईश्वर शास्त्रवेत्यां सोबत चर्चा करणार आहे. राष्ट्रपती मैत्रीपाल सिरीसेना आणि पंतप्रधान रानील विक्रमसिंघे यांच्यासोबत या समारोहात सहभागी होता येणार आहे ही माझ्यासाठी गौरवाची बाब आहे. भारत आणि श्रीलंकेदरम्यान असलेला बुद्धिजमचा वारसा यामुळे देखील हा दौरा महत्त्वपूर्ण आहे. 2015 मधील माझ्या श्रीलंका दौऱ्यादरम्यान, युनेस्कोच्या जागतिक वारसा यादीत सहभागी असलेल्या आणि शतकांपासून बुद्धिजमचे महत्त्वपूर्ण केंद्र असलेल्या अनुरुद्धपूराला भेट द्यायची मला संधी मिळाली होती. यावेळी मला आदरणीय श्री दालादा मलिंगा यांना आदरांजली वाहण्याचे सौभाग्य प्राप्त होणार आहे. हे स्थळ सिक्रेट टूथ रेलिक मंदिर म्हणून देखील ज्ञात आहे. कोलंबो येथील माझ्या दौऱ्याची सुरुवात गंगारमय्या मंदिर येथे सीमा मलाका यांच्या दर्शनाने होईल, जिथे मी पारंपरिक दिप प्रज्वलन समारंभात देखील सहभागी होणार आहे. मी राष्ट्रपती सिरीसेना, पंतप्रधान विक्रमसिंघे आणि इतर मुख्य मान्यवरांची देखील भेट घेणार आहे. भारताच्या सहकार्याने उभारलेल्या डिकोया रुग्णालयाचे देखील मी उद्‌घाटन करणार आहे आणि भारतीय मूळ असलेल्या तामिळ समुदायाशी देखील संवाद साधणार आहे. मी या दौऱ्यातील ताज्या घडामोडी सोशल साईटवर टाकत राहीन. तुम्ही श्रीलंकेतील माझ्या सर्व कार्यक्रमांचे थेट प्रक्षेपण नरेंद्र मोदी मोबाईल ॲपवर पाहू शकता.
विज्ञान आणि तंत्रज्ञान क्षेत्रात भारत आणि कॅनडा यांच्यातल्या सामंजस्य कराराला केंद्रीय मंत्रिमंडळाची मान्यता

विज्ञान आणि तंत्रज्ञान क्षेत्रात भारत आणि कॅनडा यांच्यातल्या सामंजस्य कराराला पंतप्रधान नरेंद्र मोदी यांच्या अध्यक्षतेखाली आज नवी दिल्लीत झालेल्या केंद्रीय मंत्रिमंडळाच्या बैठकीत मान्यता देण्यात आली. या करारामुळे, भारत आणि कॅनडा मधल्या शैक्षणिक संस्था तसेच संशोधन आणि विकासात वैज्ञानिक सहकार्याचा वेग वाढवण्यासाठी आणि त्यासाठी यंत्रणा पुरवणे सोयीचे होणार आहे. ठळक वैशिष्ट्ये या कराराद्वारे, भारत आणि कॅनडा यांच्यात संशोधन आणि विकास सहकार्याचे कल्पक मॉडेल राबवण्यात येणार आहे. विज्ञान तंत्रज्ञानाच्या उपयोगातून जलद सामाजिक परिवर्तनासाठी उपाय सुचवण्याचा, संशोधन आणि विकास प्रकल्पाचा उद्देश आहे. भारत आणि कॅनडा मधल्या वैज्ञानिक संघटना,शैक्षणिक संस्था,संशोधन प्रयोगशाळा यांचा यात सहभाग राहील.- सुरक्षित आणि शाश्वत पायाभूत सुविधा, एकात्मिक जल व्यवस्थापन यांचा सहकार्य क्षेत्रात समावेश राहील. भारत आणि कॅनडा यांच्यातल्या वैज्ञानिक संस्था, वैज्ञानिक आणि तज्ञ यांच्यात संस्थात्मक जाळे विकसित करण्यासाठी हा सामंजस्य करार उपयुक्त ठरणार आहे.
मानवी तस्करी रोखण्यासाठी भारत-म्यानमार दरम्यानच्या द्विपक्षीय सहकार्याबाबत झालेल्या सामंजस्य करारास मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने भारत आणि म्यानमार यांच्यात होणार्‍या मानवी तस्करी प्रतिबंधक, बचाव, पुनर्प्राप्ती, प्रत्यावर्तन आणि तस्करीच्या बळींचे पुनरएकत्रिकरण करणाऱ्या द्विपक्षीय सहकार्यासंदर्भातील सामंजस्य कराराला मंजुरी दिली आहे. सामंजस्य कराराचे उद्दीष्टः · दोन्ही देशांमधील मैत्रीचे बंध अधिक दृढ करण्यासाठी आणि मानवी तस्करीशी संबंधित प्रतिबंध, बचाव, पुनर्प्राप्ती आणि मायदेशी परत पाठविणे या विषयांवर द्विपक्षीय सहकार्य वाढविणे. · सर्व प्रकारच्या मानवी तस्करीपासून बचाव करण्यासाठी आणि तस्करीच्या पीडितांचे संरक्षण व मदत करण्यासाठी सहकार्य बळकट करणे · कोणत्याही देशातील तस्कर आणि संघटित गुन्हेगारी संघटनांवर त्वरित चौकशी आणि कार्यवाहीची खात्री करुन घेणे · मानवी तस्करी रोखण्याचे प्रयत्न करण्यासाठी कृती गट / कार्य दल स्थापन करणे · सुरक्षित आणि गोपनीय पद्धतीने तस्करी करणारे आणि पीडितांची माहिती सामायिक करणे आणि भारत आणि म्यानमारच्या नियुक्त केलेल्या केंद्रस्थांच्या माध्यमातून माहितीची देवाणघेवाण करणे · उभय देशांच्या संबंधित संस्थांसाठी क्षमता वाढवण्याचे कार्यक्रम. · बचाव, पुनर्प्राप्ती, प्रत्यावर्तन आणि तस्करीच्या बळींना मायदेशी पाठवण्यासाठी मानक अंमलबजावणी प्रक्रियेची रचना आणि अवलंबन. पार्श्वभूमी: मानवी तस्करीला राष्ट्रीय तसेच आंतरराष्ट्रीय अडथळे आहेत. मानवी तस्करीचे गुंतागुंतीचे स्वरूप, देशांतर्गत, प्रादेशिक आणि आंतरराष्ट्रीय स्तरावर सामोरे जाण्यासाठी बहुआयामी रणनीती बनवण्याची गरज आहे. याची व्याप्ती जागतिक स्तरावर असल्याने मानवी तस्करी रोखण्यासाठी आंतरराष्ट्रीय सहकार्य आवश्यक आहे.
पंतप्रधानांनी विचारवंत आणि संस्कृत तज्ञांची भेट घेतली

पंतप्रधान नरेंद्र मोदी यांनी इटलीच्या विद्यापीठांमधील अनेक विचारवंत आणि संस्कृत तज्ञांची भेट घेतली आणि त्यांच्याशी संवाद साधला. पंतप्रधानांनी भारतीय संस्कृती, साहित्य आणि योगाभ्यास आणि आयुर्वेदाच्या पद्धतींमधील त्यांची रुची जाणून घेतली आणि भारत आणि इटली यांच्यातील संबंध दृढ करण्यासाठी त्यांनी बजावलेल्या भूमिकेचे कौतुक केले.
पंतप्रधानांनी प्रमुख पायाभूत क्षेत्रांच्या कामगिरीचा आढावा घेतला

पंतप्रधान नरेंद्र मोदी यांनी गुरुवारी प्रधानमंत्री ग्राम सडक योजना, गृहनिर्माण, कोळसा आणि ऊर्जा यांसह प्रमुख पायाभूत क्षेत्रांच्या प्रगतीचा आढावा घेतला. सुमारे अडीच तास चाललेल्या या बैठकीला पंतप्रधान कार्यालय आणि निती आयोगाचे वरिष्ठ अधिकारी उपस्थित होते. निती आयोगाच्या मुख्य कार्यकारी अधिकाऱ्यांनी केलेल्या सादरीकरणात, नमूद करण्यात आले की, अनेक क्षेत्रात लक्षणीय प्रगती झाली आहे. प्रधानमंत्री ग्राम सडक योजनेअंतर्गंत उद्दिष्टाच्या 81 टक्के म्हणजेच सुमारे 1.45 लाख गावे आतापर्यंत जोडण्यात आली आहेत. उर्वरित गावे निर्धारित वेळेत जोडण्यासाठी प्रयत्न सुरु असल्याचे अधिकाऱ्यांनी सांगितले. या कामासाठी वापरण्यात येणाऱ्या संसाधनांचा वर्षभरात काळजीपूर्वक वापर करावे असे पंतप्रधानांनी नमूद केले. केंद्रीय अर्थसंकल्पाची तारीख अलिकडेच आणल्यामुळे कामगिरी सुधारायला मदत होईल अशी आशाही त्यांनी व्यक्त केली. मेरी सडक ॲपवर येणाऱ्या तक्रारींचा जलद गतीने निपटारा केला जात असल्याची माहिती पंतप्रधानांना देण्यात आली. तक्रारींचे सविस्तर विश्लेषण करण्याचे आवाहन त्यांनी केले, जेणेकरुन गरज भासेल तेव्हा वेळेवर उपाययोजना करता येतील. 2019 पर्यंत ग्रामीण भागात एक कोटी घरे बांधण्याच्या कृती आराखडयाच्या प्रगतीचा आढावा घेताना पंतप्रधान म्हणाले की, लाभार्थ्यांच्या जीवनावर घरांच्या सकारात्मक प्रभावाचे योग्य विश्लेषण केले जावे आणि त्यांच्या जीवनाचा स्तर उंचावण्यावर भर दयायला हवा. कोळसा क्षेत्राचा आढावा घेताना पंतप्रधानांनी, अद्ययावत तंत्रज्ञानाच्या माध्यमातून भुयारी खाणकाम आणि कोल गॅसिफिकेशनच्या दिशेने नव्याने प्रयत्न करण्याचे आवाहन केले. ग्रामीण विद्युतीकरण आणि घरगुती विद्युतीकरणाचे उद्दिष्ट पूर्ण करण्याच्या प्रगतीबाबतही पंतप्रधानांना माहिती देण्यात आली.
भारत आणि कतार दरम्यान पर्यटन क्षेत्रातले सहकार्य मजबूत करण्याबाबतच्या सामंजस्य कराराला केंद्रीय मंत्रिमंडळाची मंजूरी

भारत आणि कतार यांच्यामध्ये पर्यटन क्षेत्रातले सहकार्य दृढ करण्याबाबतच्या सामंजस्य करारावर स्वाक्षऱ्या करण्याला केंद्रीय मंत्रिमंडळाने आज मंजुरी दिली. पर्यटन क्षेत्रात परस्परांना लाभदायी ठरणाऱ्या दीर्घकालीन सहकार्यासाठी अनुकूल परिस्थिती निर्माण करणे, पर्यटन क्षेत्रात तज्ञ, माहिती, आकडेवारी आणि प्रकाशन या बाबींचे आदान-प्रदान करणे, कार्यक्रम तसेच जाहिरात साहित्य, चित्रपट यांच्या आदान-प्रदानाद्वारे सहकार्याला प्रोत्साहन देणे, दोन्ही देशांतल्या टूर ऑपरेटर, माध्यम क्षेत्राशी निगडीत व्यक्तींच्या भेटींना प्रोत्साहन देणे, तसेच पर्यटन क्षेत्रात सार्वजनिक आणि खाजगी क्षेत्राला गुंतवणूकीसाठी प्रोत्साहन देणे ही या सामंजस्य करारावी ठळक वैशिष्ट्ये आहेत. वैद्यकीय पर्यटनाच्या दृष्टीने कतार ही भारतासाठी संभाव्य बाजारपेठ असून या क्षेत्रात भारतासाठी विशाल संधी उपलब्ध आहेत.
मातृभाषेतून वैद्यकीय शिक्षणाला सुरूवात करणाऱ्या उपक्रमाचे पंतप्रधानांकडून स्वागत

नवी दिल्ली, 16 ऑक्टोबर 2022 भोपाळ येथे हिंदीमधून वैद्यकीय शिक्षणाला सुरूवात झाल्याबद्दल पंतप्रधान नरेंद्र मोदी यांनी स्वागत केले आहे. या ऐतिहासिक निर्णयामुळे लाखो विद्यार्थ्यांना त्यांच्याच मातृभाषेत वैद्यकशास्त्र शिकण्यास प्रोत्साहन मिळेल आणि देशात सकारात्मक बदल घडवून आणण्यात ते सक्षम होतील, अशी भावना मोदी यांनी व्यक्त केली. या निर्णयामुळे विद्यार्थ्यांसाठी संधींची अनेक दारे खुली होतील, असेही पंतप्रधान म्हणाले. गृहमंत्री अमित शहा यांचे एक ट्विट शेअर करून, पंतप्रधान म्हणाले- “वैद्यकीय शिक्षण क्षेत्रात झालेला हा प्रारंभ, देशामध्ये एक मोठा सकारात्मक बदल घडवणारा आहे, यामुळे लाखो विद्यार्थी आपल्या मातृभाषेतून शिक्षण घेऊ शकतील त्याचबरोबर त्यांच्यासाठी संधींची अनेक दारे खुली होतील.”
कृषी वैज्ञानिकांच्या भर्ती मंडळाच्या पुनर्रचनेला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने कृषी वैज्ञानिकांच्या भर्ती मंडळाच्या (ASRB) पुनर्रचनेच्या प्रस्तावाला मंजुरी दिली आहे. तपशील: · एएसआरबी मध्ये आता तीन सदस्याऐवजी चार सदस्‍य असतील. यात एक अध्‍यक्ष आणि तीन सदस्‍य असतील. · एएसआरबी तीन वर्षांसाठी किंवा वयाची 65 वर्ष पूर्ण करणे , जे आधी होईल, पर्यंत असेल. · स्‍वायत्‍तता, गोपनीयता, उत्‍तरदायित्‍व आणि एएसआरबीच्या प्रभावी कामकाजासाठी त्याला आयसीएआरपासून वेगळे केले जाईल आणि कृषि आणि शेतकरी कल्‍याण मंत्रालयाअंतर्गत कृषि संशोधन आणि शिक्षण विभागाशी जोडले जाईल. · एएसआरबीची वित्तीय तरतूदही आयसीएआरपासून वेगळी करून कृषी संशोधन आणि शिक्षण विभागांतर्गत आणली जाईल. एएसआरबीचे सचिवालयात स्वतःचे प्रशासकीय कर्मचारी असतील आणि स्वतंत्र प्रशासकीय नियंत्रण असेल. प्रभाव : एक अध्‍यक्ष आणि तीन सदस्‍य अशा चार सदस्‍यीय संस्थेच्या स्थापनेमुळे एएसआरबीच्या कामात गती येईल. यामुळे भर्ती प्रक्रिया वेगाने होण्यास मदत होईल आणि कृषी समुदाय आणि शेतीसाठीही लाभदायक ठरेल. याशिवाय देशात कृषी संशोधन आणि शिक्षणासंबंधी प्रमुख संस्था आईसीएआरमध्ये विविध वैज्ञानिक पदांवर प्रतिभावान वैज्ञानिकांची भर्ती पारदर्शक आणि प्रभावीपणे शक्य होईल.
सिंगापूरचे उपपंतप्रधान थर्मन षण्मुगरत्नम यांनी साधला पंतप्रधानांशी संवाद

सिंगापूरचे उपपंतप्रधान थर्मन षण्मुगरत्नम यांनी आज पंतप्रधान नरेंद्र मोदी यांच्याशी संवाद साधला. सिंगापूरचे माजी राष्ट्राध्यक्ष एस.आर.नाथन यांच्या निधनाबद्दल शोक व्यक्त करत पंतप्रधानांनी सिंगापूरच्या जनतेप्रती संवेदना व्यक्त केल्या. त्यांच्या रुपात सिंगापूरने आपला एक महान सुपूत्र गमावला आहे असे पंतप्रधान म्हणाले. कौशल्यविकास आणि स्मार्ट शहरे या क्षेत्रात द्विपक्षीय सहकार्य उपक्रमांबाबत षण्मुगरत्नम यांनी पंतप्रधानांना माहिती दिली. दोन्ही देशांदरम्यानचे संबंध धोरणात्मक भागीदारीपर्यंत पोहोचवणाऱ्या नोव्हेंबर 2015 च्या आपल्या यशस्वी सिंगापूर दौऱ्याचा यावेळी पंतप्रधानांनी उल्लेख केला. नजीकच्या काळात पंतप्रधान ली ह्सीन लूंग यांच्या भारत दौऱ्याबाबत आपण उत्सुक असल्याचे पंतप्रधानांनी सांगितले.
पंतप्रधानांनी महामहीम ओलाफ शोल्झ यांचे जर्मन संघराज्याच्या प्रमुखपदी निवडून आल्याबद्दल केले अभिनंदन

नवी दिल्ली 09 डिसेंबर 2021 पंतप्रधान नरेंद्र मोदी यांनी महामहीम ओलाफ शोल्झ यांचे जर्मन संघराज्याच्या प्रमुखपदी निवडून आल्याबद्दल अभिनंदन केले आहे. ट्विट संदेशात पंतप्रधान म्हणाले; “जर्मन संघराज्याचे प्रमुख म्हणून निवडून आल्याबद्दल मी ओलाफ शोल्झ यांचे हार्दिक अभिनंदन करतो. भारत आणि जर्मनी यांच्यातील धोरणात्मक भागीदारी आणखी मजबूत करण्यासाठी भविष्यात एकमेकांसोबत अधिक सहकार्याने काम करण्याबाबत मी आशावादी आहे.”
सेबी आणि युरोपियन सिक्युरिटीज ॲण्ड मार्केट ऑथॉरिटी यांच्यातल्या सामंजस्य कराराला मंत्रिमंडळाची मान्यत

सेबी आणि युरोपियन सिक्युरिटीज ॲण्ड मार्केट ऑथॉरिटी यांच्यातल्या परस्पर सहकार्याबाबतच्या सामंजस्य कराराला मंत्रिमंडळाने मान्यता दिली आहे. पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाच्या आज झालेल्या बैठकीत ही मान्यता देण्यात आली.
डिजिटल व्यवहार जन चळवळ बनविण्यासाठी डिजि-धन मेला

डिजिटल व्यवहारांना प्रोत्साहन देण्यासाठी तसेच रोखरहित अर्थव्यवस्थेकडे वाटचाल करण्यासाठी निती आयोगाने काही योजना जाहीर केल्या होत्या. लकी ग्राहक योजना आणि डिजि-धन व्यापार योजना या दोन योजनांची घोषणा 25 डिसेंबर 2016 ला करण्यात आली होती. या योजनेत सहभागी झालेल्या 14 लाख लोकांना तसेच 77,000 व्यापाऱ्यांना मोठी बक्षिसे मिळाली आहेत. आतापर्यंत 226,45,40,000 रुपयांची बक्षिसे भाग्यवान विजेत्यांच्या खात्यात जमा करण्यात आली आहे. यात विविध वयोगटाच्या स्त्री-पुरुषांचा समावेश आहे. महाराष्ट्रातल्या सुनिल चव्हाण या युवा शेतकऱ्यालाही या योजनेंतर्गंत बक्षिस मिळाले आहे. डिजिटल व्यवहारांमुळे त्याच्या दुधाच्या व्यवसायातले दलाल बंद होऊन त्याला अधिक आणि थेट नफा मिळतो, अशी प्रतिक्रिया सुनिल चव्हाण यांनी व्यक्त केली आहे. स्वत:चे दुकान चालवणाऱ्या नाहीदलाही या योजनेंतर्गंत बक्षिसे मिळाले आहे. तिने दुकानात डिजिटल व्यवहारांसाठीची उपकरणे लावून घेतली असून 80 टक्के व्यवहार त्याच्या मदतीने दिले जातात. डिजिटल व्यवहारांना प्रोत्साहन देण्यासाठी 100 दिवसात देशातल्या 100 शहरांमध्ये डिजि धन मेळावे भरविण्यात येत आहेत. याअंतर्गंत 5000 वित्तीय संस्था 15 लाख लोकांपर्यंत पोहोचण्यात यशस्वी झाल्या असून आतापर्यंत 16,000 शासकीय आणि खाजगी संस्था रोखरहित व्यवहारांकडे वळल्याचे दिसून येत आहेत. येत्या 14 एप्रिलला या मेळाव्याची सांगता होणार असून त्यादिवशी मेगा लॉटरी काढली जाईल.
पंतप्रधान नरेंद्र मोदी यांनी सहायक सचिवांच्या  उद्‌घाटन सत्रामध्ये केलेले मार्गदर्शन

पंतप्रधान नरेंद्र मोदी यांनी आज 2017 च्या तुकडीमधल्या जवळपास 160 भारतीय प्रशासकीय सेवेतल्या अधिकाऱ्यांशी संवाद साधला. या अधिकाऱ्यांची अलिकडेच भारत सरकारमध्ये सहायक सचिव या पदावर नियुक्ती करण्यात आली आहे. पंतप्रधानांनी यावेळी मसुरी इथल्या प्रशिक्षण काळात या अधिकाऱ्यांच्या समुहाबरोबर झालेल्या बैठकीतल्या आठवणींना उजाळा दिला. अधिकाऱ्यांनी बातचीत करताना ‘फिल्ड’प्रशिक्षणाविषयी आपले अनुभव सांगितले. त्यांनी मसुरी इथं आपल्या प्रशिक्षण वर्गांच्या स़त्रांमध्ये आलेल्या अनुभवांची सांगड घातल्याचं सांगितलं. ज्या अधिकाऱ्यांनी ‘आकांक्षी’ जिल्ह्यांमध्ये काम केलं होतं, त्यांनी सांगितलं की, या जिल्ह्यांमध्ये अलिकडेच राबवलेल्या विविध योजनांमुळे खूप चांगले, सकारात्मक परिणाम दिसून येत आहेत. आगामी तीन महिने हे अधिकारी ज्या पद्धतीने कार्यरत राहणार आहेत, ते अतिशय महत्वपूर्ण आणि सुविचारांच्या प्रक्रियेचा एक भाग असणार असल्याचे, पंतप्रधान यावेळी म्हणाले. या कालावधीमध्ये प्रत्येक अधिका-याजवळ नीतीधोरण निश्चित करण्याची संधी असणार आहे, असंही मोदी यांनी यावेळी स्पष्ट केलं. अधिकाऱ्यांनी सहायक सचिव म्हणून समस्या सोडवताना, नव्या दृष्टीने, नवीन दृष्टिकोनातून पाहून, त्या नव्या विचारानं सोडवाव्यात, यासाठी पंतप्रधान नरेंद्र मोदी यांनी प्रोत्साहन दिलं. ते यावेळी म्हणाले, या कार्यक्रमाचा उद्देश सरकारच्या कामामध्ये नावीन्य आणि ताजेपणा आणण्याचा आहे. अनुभवाचा संगम आणि नविनोत्तम दृष्टिकोन व्यवस्थेला लाभदायक ठरेल, असंही मोदी म्हणाले. अधिकाऱ्यांनी आपल्यावर सोपवलेल्या कामाकडे नवीन आणि ‘जनकेंद्रित दृष्टिकोण’ ठेवावा, असं आवाहन त्यांनी यावेळी केलं. अधिकाऱ्यांवर जी जबाबदारी सोपवण्यात आली आहे, ती पूर्णपणे पार पडलीच पाहिजे, यासाठी प्रयत्न केले पाहिजेत, यावर पंतप्रधानांनी भर दिला. यावेळी त्यानी सूचवलं की, जे दिल्लीमध्ये काम करणार आहेत, त्यांनी स्वतःच्या कामाची ‘फिल्ड’मधल्या कामाशी सांगड घालावी. पंतप्रधान कार्यालयामधले राज्यमंत्री डॉ.जितेंद्र सिंह, पंतप्रधान कार्यालय आणि कार्मिक तसेच प्रशिक्षण विभागाचे वरिष्ठ अधिकारीही याप्रसंगी उपस्थित होते. यावेळी पंतप्रधान कार्यालयातले राज्यमंत्री डॉ. जितेंद्र सिंह म्हणाले की, ही प्रक्रिया पंतप्रधानांच्या सूचनेनुसार पाच वर्षांपासून सुरू करण्यात आली आहे. यावर्षी 2017 च्या तुकडीतले 169 भारतीय प्रशासकीय सेवेतल्या अधिकाऱ्यांना वेगवेगळ्या मंत्रालयामध्ये नियुक्त करण्यात आले आहे. या अधिकाऱ्यांमध्ये 27 टक्के महिला आहेत. आणि हे अधिकारी सरासरी 28-29 वयोगटातले आहेत. विशेष म्हणजे या तुकडीमध्ये 111 अधिकारी अभियंते आहेत. तसेच 20 अधिकारी वैद्यकीय पाश्र्वभूमी असलेले आहेत. यामुळे या अधिकाऱ्यांना डिजिटल भारत आणि आयुष्यमान भारत यासारख्या सरकारच्या योजना चांगल्या पद्धतीनेे समजणे सोपे जाणार आहे. यावेळी सर्व अधिकाऱ्यांना सरदार वल्लभभाई पटेल यांच्या जीवनकार्याची माहिती देणारी ध्वनिचित्रफितही दाखवण्यात आली. भारतामध्ये प्रशासकीय सेवाचा पाया घालण्याचे श्रेय सरदार पटेल यांच्याकडे जाते. यावेळी मंत्रिमंडळाचे सचिव पी.के.सिन्हा, कार्मिक आणि प्रशिक्षण विभागाचे सचिव डॉक्टर सी. चंद्र मोली आणि इतर वरिष्ठ अधिकारीही उपस्थित होते.
मणिपूरमध्ये सूक्ष्म,लघु आणि मध्यम उद्योगाद्वारे 1 लाख रोजगार निर्मितीची  पंतप्रधानांकडून प्रशंसा

पंतप्रधान नरेंद्र मोदी यांनी मणिपूरमध्ये एमएसएमई अर्थात सूक्ष्म,लघु आणि मध्यम उद्योगाद्वारे 1 लाख रोजगार निर्मितीची प्रशंसा केली आहे. मणिपूरचे मुख्यमंत्री एन बिरेन सिंग यांच्या ट्विटला उत्तर देताना पंतप्रधान म्हणाले; " उत्तम कामगिरी , मणिपूर ! राज्याची प्रगती वृद्धींगत करण्यासाठी एमएसएमई क्षेत्राच्या सामर्थ्याचा लाभ घेण्याचे उत्तम कार्य असेच जारी ठेवा . " "
ओणमचा सणही आता मोठ्या प्रमाणावर आंतरराष्ट्रीय उत्सव म्हणून साजरा होत आहे – पंतप्रधानांचे मन की बात मध्ये वक्तव्य

पंतप्रधान नरेंद्र मोदी यांनी आज झालेल्या मन की बात कार्यक्रमात ओणम सणाबद्दल चर्चा केली. ते म्हणाले की हा सण चिणगम महिन्यात येतो. या काळात लोक काही ना काही नवीन खरेदी करतात, आपल्या घरांची सजावट करतात, पक्क्लम बनवतात, ओणम-सादियाचा आनंद घेतात, असे ते म्हणाले. ओणम आता अतिशय वेगाने एक आंतरराष्ट्रीय उत्सव म्हणून साजरा होत असल्याचे पंतप्रधानांनी नमूद केले. ओणमचा उत्साह, आता अगदी दूर परदेशांमध्येही पोहचला आहे. ओणम आपल्या कृषी क्षेत्राशी निगडीत सण आहे. आपल्या ग्रामीण अर्थव्यवस्थेसाठी देखील हा प्रारंभाचा काळ असतो. शेतकरी बांधवांच्या शक्तीवरच आपले जीवन, आपला समाज चालतो, असं पंतप्रधानांनी सांगितले. वेदशास्त्रात देखील आपल्या या अन्नदात्यांची गौरवपूर्ण प्रशंसा केली असल्याचा उल्लेख पंतप्रधानांनीं यावेळी केला. कोरोनाच्या कठीण काळात देखील शेतकऱ्यांनी आपली शक्ती पणाला लावत पिकांची मोठ्या प्रमाणावर उल्लेखनीय अशी लागवड केली आहे. अन्नदात्यांच्या या शक्तीला पंतप्रधानांनी आदरपूर्वक नमस्कार केला.
परीक्षार्थी विद्यार्थ्यांकडून (एक्झाम वॉरियर्स) मिळालेली माहिती आणि परीक्षा पे चर्चा (PPC) मधील सक्रीय सहभागाबद्दल पंतप्रधानांनी व्यक्त केला आनंद

नवी दिल्ली, 10 जानेवारी 2023 पंतप्रधान नरेंद्र मोदी यांनी नवोदय विद्यालय समितीच्या (NVS)ट्विटला प्रतिसाद दिला आहे, ज्यात कुमारी शिवांगी,या ओदिशातील जेएनव्ही ढेंकनाल, येथील विद्यार्थिनीने परीक्षा पे चर्चा या विषयावर तिचे विचार ट्विट करून मांडले आहेत. एनव्हीएसच्या ट्विटला प्रतिसाद देताना पंतप्रधान म्हणाले; "मला #परीक्षार्थी विद्यार्थ्यांकडून (एक्झाम वॉरियर्स) कडून परीक्षेच्या तणावावर मात करण्याच्या मार्गांबद्दल उपयुक्त माहिती मिळत आहे. संपूर्ण भारतातील विद्यार्थ्यांचा यातील सक्रीय सहभाग पाहून मला आनंद झाला आहे."
‘स्वातंत्र्याच्या अमृतमहोत्सवा’संबंधित उपक्रमांचे पंतप्रधानांच्या हस्ते 12 मार्च रोजी उद्‌घाटन

नवी दिल्ली, 11 मार्च 2021 पंतप्रधान नरेंद्र मोदी 12मार्च 2021 रोजी साबरमती आश्रम, अहमदाबाद येथे झेंडा दाखवून ‘पदयात्रे’ला ( स्वातंत्र्य यात्रा ) रवाना करणार आहेत. ‘स्वातंत्र्याच्या अमृत महोत्सवा’ची (भारत @75) रंगीत तालीम असलेल्या उपक्रमांचे उदघाटनही पंतप्रधानांच्या हस्ते होणार आहे. भारत @75 उत्सव साजरा करण्याच्या दृष्टीने पंतप्रधान विविध अन्य सांस्कृतिक आणि डिजिटल उपक्रमांचे उदघाटन करणार आहेत. आणि ते साबरमती आश्रम येथे मेळाव्याला संबोधित करणार आहेत. सकाळी 10:30 वाजता सुरू होणाऱ्या या कार्यक्रमाला गुजरातचे राज्यपाल श्री आचार्य देवव्रत, केंद्रीय राज्यमंत्री (स्वतंत्र प्रभार ) श्री प्रल्हादसिंह पटेल आणि गुजरातचे मुख्यमंत्री श्री विजय रुपाणी हे देखील उपस्थित राहतील. स्वातंत्र्याचा अमृतमहोत्सव भारताच्या स्वातंत्र्याच्या 75 व्या वर्धापनदिनानिमित्त भारत सरकारने स्वातंत्र्याच्या अमृतमहोत्सवी कार्यक्रमांची शृंखला आयोजित केली आहे. जन – सहकार्याच्या भावनेतून हा महोत्सव जन – उत्सव म्हणून साजरा केला जाईल. या स्मृती महोत्सवाअंतर्गत विविध कार्यक्रमांची धोरणे आणि नियोजन करण्याच्या अनुषंगाने गृहमंत्र्यांच्या अध्यक्षतेखाली राष्ट्रीय अंमलबजावणी समिती स्थापन करण्यात आली आहे. 15 ऑगस्ट 2022 च्या 75 आठवडे पूर्वी 12 मार्च 2021 पासून उपक्रम सुरु होतील. पदयात्रा पंतप्रधानांच्या हस्ते झेंडा दाखवून सुरु होणारी पदयात्रा अहमदाबादमधील साबरमती आश्रम ते नवसारीमधील दांडीपर्यंत 81 ठिकाणांहून मार्गक्रमण करेल. 241 मैलांचा प्रवास करून 25 व्या दिवशी 5 एप्रिल रोजी ही पदयात्रा समाप्त होईल. दांडीकडे मार्गक्रमण करणाऱ्या या पदयात्रेत विविध जन समूह सहभागी होतील. 75 किलोमीटर्सच्या पहिल्या टप्प्यात केंद्रीय मंत्री श्री प्रल्हादसिंह पटेल या पदयात्रेचे नेतृत्व करतील. भारत @75 अंतर्गत उपक्रम भारत @75 संकल्पनेअंतर्गत या कार्यक्रमात आयोजित चित्रपट , संकेतस्थळ , गीते , आत्मनिर्भर चरखा आणि आत्मनिर्भर इन्क्युबेटर यांसारख्या उपक्रमांचे उद्‌घाटन होईल. वरील उपक्रमांसोबतच देशाप्रति असलेली दुर्दम्य भावना जागृत करणारा सांस्कृतिक कार्यक्रमही आयोजित करण्यात आला आहे.संगीत ,नृत्य,पठण, उद्देशिकेचे वाचन(देशातील वेगवेगळ्या प्रदेशांचे प्रतिनिधित्व करणारी प्रत्येक ओळ वेगवेगळ्या भाषेत) याचा समावेश असेल.या कार्यक्रमात युवा शक्तीचे दर्शन घडविणारे, 75 गायक आणि 75 नर्तक सहभागी होतील. देशभरात 12 मार्च 2021 रोजी सर्व राज्ये आणि केंद्रशासित प्रदेशामधील सरकारांनीही कार्यक्रमांचे आयोजन केले आहे.या कार्यक्रमांव्यतिरिक्त ,संस्कृती मंत्रालयाच्या अंतर्गत भारतीय पुरातत्व सर्वेक्षण आणि विभागीय सांस्कृतिक केंद्र , युवक कल्याण मंत्रालय आणि ट्रायफेड म्हणजेच आदिवासी सहकारी विपणन विकास महासंघाच्यावतीने यानिमित्ताने विविध कार्यक्रमांचे आयोजन केले आहे.